1. ปัจจัยความเสี่ยง 

  ผลกระทบจากธุรกิจการลงทุนในอสังหาริมทรัพย์ :

1.  ความเสี่ยงในการทำกำไรที่ต่อเนื่องของบริษัทฯ

  เนื่องจากบริษัทฯไม่ได้ดำเนินการพัฒนาโครงการด้วยตนเองทุกโครงการ
  และไม่ได้เน้นการลงทุนที่จะสะสมที่ดินเพื่อรอการพัฒนา
  หากแต่จะเน้นลงทุนในโครงการที่ประสบกับปัญหาทางการเงิน หรือโครงการสร้างค้าง
  (Distressed Assets) ดังนั้นกระบวนการสรรหาโครงการที่ประสบปัญหาเหล่านี้
  อาจต้องใช้เวลาในการเจรจาที่นานกว่าวิธีการจัดซื้อที่ดินเปล่าตามปกติ
  หรือการที่จำนวนโครงการที่มีปัญหาอาจจะมีน้อยลง
  ทำให้เกิดความเสี่ยงในการจัดหาโครงการเพื่อลงทุนอย่างต่อเนื่อง

  อย่างไรก็ตาม จากข้อมูลของธนาคารแห่งประเทศไทยและข้อมูลศูนย์อสังหาริมทรัพย์
  พบว่าในสิ้นไตรมาส 1 ปี 2549 มีสินเชื่อที่ไม่ก่อให้เกิดรายได้ (Non Performing Loans)
  และทรัพย์สินรอการขาย (Non Performing Assets) ของสถาบันการเงินเป็นจำนวน
  98,448 ล้านบาท และ 346,453 ล้านบาท ตามลำดับ
  โดยมีสินเชื่อโครงการอสังหาริมทรัพย์อีกเป็นจำนวนมาก กอปรกับสภาพเศรษฐกิจในปี 2550
  อาจมีทิศทางที่ชะลอตัว

  ดังนั้นบริษัทฯ เชื่อว่าโอกาสในการลงทุนยังมีอย่างต่อเนื่อง นอกจากนี้
  ข้อดีของการลงทุนในอสังหาริมทรัพย์

  ประเภทนี้ยังใช้เวลาที่น้อยกว่าการพัฒนาโครงการตามปกติ
  ทำให้ผลตอบแทนสูงกว่าการพัฒนาโครงการแบบปกติจากลักษณะการลงทุนของบริษัทฯข้างต้น
  ทำให้ความต่อเนื่องของรายได้และผลกำไรจากการพัฒนาโครงการในแต่ละปีขึ้นอยู่กับ
  จำนวนโครงการที่บริษัทฯประสบความสำเร็จในการเจรจาตกลงเข้าซื้อโครงการ
  ระยะเวลาในการพัฒนาโครงการ ตลอดจนยอดขายและการรับรู้รายได้ในปีนั้นๆ

  2 ความเสี่ยงจากสภาพการแข่งขัน

  จากภาพรวมของภาคธุรกิจอสังหาริมทรัพย์ที่เริ่มชะลอตัวในปีที่ผ่านมา
  เนื่องจากปัจจัยปัญหาด้านเศรษฐกิจ โดยเฉพาะปัจจัยทางการเมือง
  ได้ส่งผลต่อความเชื่อมั่นและกำลังซื้อของผู้บริโภคเป็นอย่างมาก จะเห็นว่า
  โครงการอสังหาริมทรัพย์ที่มีราคาสูงมียอดขายลดลงเป็นอย่างมาก
  ผู้ประกอบการส่วนใหญ่ที่พัฒนาบ้านราคาสูงเริ่มปรับตัวมาพัฒนาโครงการที่มีระดับราคาปานกลาง
  และมีการแข่งขันกันในด้านราคามากขึ้น ทั้งนี้ เพื่อรักษาฐานลูกค้าและอัตราการเติบโตในตลาดไว้
  ส่งผลให้การดำเนินธุรกิจในภาคอสังหาริมทรัพย์มีแนวโน้มของอัตราผลตอบแทนของโครงการที่ลดลง

  ปัจจุบันโครงการที่บริษัทฯลงทุนส่วนใหญ่เป็นโครงการที่มีราคาระดับปานกลาง
  ซึ่งเป็นกลุ่มที่มีฐานลูกค้าอยู่เป็นจำนวนมาก เนื่องจากเป็นการซื้อเพื่อการอยู่อาศัยอย่างแท้จริง
  จึงช่วยลดปัญหาในการขายและการปิดโอนในช่วงที่ผ่านมาได้เป็นอย่างมาก นอกจากนั้น
  การเลือกสรรทำเลของโครงการ การพัฒนาสินค้าให้ตรงกับความต้องการของลูกค้า
  การนำเสนอสินค้าที่มีคุณภาพเมื่อเทียบกับราคา
  ตลอดจนการได้มาของโครงการที่ก่อสร้างไม่แล้วเสร็จในราคาที่เหมาะสมเพื่อนำมาพัฒนาต่อได้ช่วยย่นระยะเวลาการก่อสร้าง
  ทำให้การขาย
  และการปิดโครงการสามารถทำได้รวดเร็วขึ้นอีกทั้งยังเป็นการประหยัดต้นทุนในการบริหารและต้นทุนดอกเบี้ย

  ส่งผลให้โครงการที่บริษัทฯลงทุนสามารถบริหารโครงการและควบคุมต้นทุนได้อย่างมีประสิทธิภาพ
  ตลอดจนรักษาอัตราผลตอบแทนของโครงการให้อยู่ในระดับที่น่าพอใจ

  3 ความเสี่ยงจากสภาพเศรษฐกิจและการเมือง ทำให้เกิดสินค้าค้างจำหน่าย

  จากปัจจัยทางการเมืองที่ไม่แน่นอน ส่งผลกระทบถึงความเชื่อมั่นของผู้บริโภค
  ทำให้อาจเกิดภาวะเศรษฐกิจชะลอตัวต่อไปในปี 2550
  ทำให้ยอดขายภาคอสังหาริมทรัพย์อาจลดลงอย่างต่อเนื่อง
  การชะลอการตัดสินใจซื้อที่อยู่อาศัยของผู้บริโภค
  อาจทำให้โครงการมีการสะสมจำนวนบ้านหรือคอนโดมิเนียมสร้างเสร็จ
  หรือมีจำนวนโครงการที่มากเกินไป และสร้างภาระให้กับบริษัทฯ
  ทำให้อาจจะต้องเร่งการจำหน่ายสินค้าออกไป โดยได้ผลตอบแทนที่ลดลงอย่างมาก

  ในปีที่ผ่านมา บริษัทฯใช้ความระมัดระวังในการลงทุนเป็นอย่างมาก
  โดยมุ่งที่จะพัฒนาโครงการที่มีอยู่เดิมเป็นหลัก ทำให้ไม่เกิดปัญหาเรื่องสินค้าค้างจำหน่าย

  ผลกระทบจากธุรกิจผลิตผงสังกะสีอ๊อกไซด์ :

  ความเสี่ยงจากราคา

1 ความเสี่ยงจากราคาวัตถุดิบที่ผันแปรไปตามราคาซื้อขายของตลาดโลก

  สังกะสีแท่ง (Zinc Ingot) ซึ่งเป็นวัตถุดิบหลักที่ใช้ในการผลิตคิดเป็นประมาณร้อยละ 65
  ของต้นทุนการผลิตรวม และจัดเป็นสินค้าประเภทคอมมอดิตี้ (Commodity Product)
  โดยที่ราคาซื้อขายในแต่ละวันถูกกำหนดโดยอ้างอิงกับราคา ณ ตลาดกลางที่กรุงลอนดอน London
  Metal Exchange (LME) ประเทศอังกฤษ ซึ่งกำหนดเป็นสกุลเงินเหรียญสหรัฐ
  โดยจะแปลงเป็นสกุลเงินบาทที่คำนวณราคาจากอัตราแลกเปลี่ยน ณ วันที่ทำการซื้อ
  ดังนั้นบริษัทฯอาจมีความเสี่ยงในการกำหนดต้นทุนการผลิต
  หากราคาสังกะสีแท่งปรับตัวสูงขึ้นและค่าเงินบาทอ่อนตัวลงเมื่อเทียบกับสกุลเงินเหรียญสหรัฐฯ
  ส่งผลต่อต้นทุนสินค้า

  ราคาสังกะสีแท่ง ณ สิ้นปี 2549 อยู่ที่ 4,405 เหรียญสหรัฐต่อเมตริกตันเพิ่มขึ้นจากสิ้นปี 2548
  ซึ่งเท่ากับ 1,821 เหรียญสหรัฐต่อเมตริกตัน ถึงร้อยละ 142
  ทั้งนี้เกิดจากกองทุนเข้ามาเก็งกำไรในกลุ่มของโลหะ
  รวมทั้งการขาดแคลนโลหะสังกะสีในตลาดโลก ทำให้เกิดความผันผวนของราคา ในปี 2550
  บริษัทฯคาดการณ์ว่าราคาสังกะสีแท่งอาจจะคงผันผวนจากการเก็งกำไรของกองทุน
  แต่ระดับราคาจะลดลงจากราคาสูงสุดในปี 2549 ซึ่งคาดการณ์ว่าจะอยู่ในระดับ 3,200
  เหรียญสหรัฐต่อเมตริกตัน
  ดังนั้นนโยบายในปีนี้จึงให้ความระมัดระวังในเรื่องความเสี่ยงจากปัจจัยที่มีผลต่อแนวโน้มราคาโลหะสังกะสีแท่งโลก
  ส่วนความเสี่ยงจากอัตราแลกเปลี่ยนค่าเงินบาทยังคงเป็นผลดีต่อต้นทุนผลิตจากการแข็งค่าของเงินบาทเมื่อเทียบกับสกุลเงินเหรียญสหรัฐ
  อย่างไรก็ดี เพื่อลดความเสี่ยงที่อาจจะเกิดขึ้นดังกล่าว บริษัทฯได้วิเคราะห์ ติดตาม
  และประเมินข่าวสารข้อมูลจากแหล่งข่าวต่างๆอย่างต่อเนื่อง
  รวมถึงเลือกวิธีการจัดซื้อวัตถุดิบให้สอดคล้องกับแนวโน้มของราคาและยอดขาย

2 ความเสี่ยงจากการแข่งขันด้านราคาของผลิตภัณฑ์

  ในปี 2550
  คาดการณ์ว่าการแข่งขันด้านราคาของผู้นำเข้าจากประเทศสาธารณรัฐประชาชนจีนจะมีแนวโน้มลดลง
  ผู้นำเข้าที่มีสต็อคคงเหลืออยู่เท่านั้นที่จะได้รับประโยชน์จากการแข่งขัน
  ภาวการณ์การแข่งขันยังคงรุนแรงขึ้นสำหรับตลาดในประเทศ
  เนื่องจากราคาวัตถุดิบในไตรมาสแรกที่ใช้อ้างอิงในการซื้อขาย ณ ตลาด LME (London Metal
  Exchange) มีราคาเฉลี่ยลดลงจาก ณ สิ้นเดือนธันวาคม 2549 ถึงร้อยละ 14
  ผู้ซื้อยังคงชะลอการซื้อเพื่อดูราคา LME
  ทำให้ผู้ขายแต่ละรายใช้กลยุทธ์ลดราคาให้ต่ำเพื่อทำตลาดและเพิ่มยอดขาย
  อำนาจการต่อรองจึงตกอยู่กับผู้ซื้อ

  ในปี 2549
  ภาวการณ์แข่งขันด้านราคาของสินค้านำเข้าจากสาธารณรัฐประชาชนจีนคาดว่าจะไม่รุนแรงกว่าปีที่ผ่านๆมา
  ส่วนต่างของราคาสินค้าที่นำเข้าและสินค้าที่ผลิตในประเทศในเกรดเดียวกันจึงไม่แตกต่างมากนัก
  โดยคาดว่าการแข่งขันด้านราคาจะยังเหมือนเดิม เนื่องจาก
  รัฐบาลจีนยกเลิกการให้เงินสนับสนุนผู้ผลิตผงสังกะสีอ๊อกไซด์
  ทำให้ผู้ผลิตในประเทศสาธารณรัฐประชาชนจีนมีต้นทุนที่สูงขึ้น แต่อย่างไรก็ดี
  บริษัทฯจะได้ดำเนินการตรวจสอบราคาสินค้านำเข้าอย่างใกล้ชิด

3.  ความเสี่ยงจากราคาน้ำมันในตลาดโลกที่สูงขึ้น

  จากภาวะน้ำมันที่มีราคาต่ำลงในปี 2549 โดยอยู่ระหว่าง 10 – 11 บาทต่อลิตร ซึ่งต่ำกว่าปี
  2548 และยังคงไม่เปลี่ยนแปลงมากนักในต้นปี 2550 กอปรกับน้ำมันที่ใช้ในการผลิตคิดเป็นร้อยละ
  5 ของต้นทุนการผลิตรวม จึงส่งผลกระทบต่อต้นทุนการผลิตน้อยมาก อย่างไรก็ตาม
  บริษัทฯยังคงให้ความสำคัญในกระบวนการผลิต การเพิ่มประสิทธิภาพของอุปกรณ์ต่างๆ
  การเพิ่มประสิทธิภาพในการขนส่งโดยจัดการวางแผนเส้นทางขนส่ง
  และ/หรือในการว่าจ้างผู้รับเหมาในการขนส่งที่มีประสิทธิภาพและในราคาที่เหมาะสม

ความเสี่ยงจากการจัดหาแหล่งวัตถุดิบ

  เนื่องจากวัตถุดิบที่ใช้ในการผลิตร้อยละ 67 คือ สังกะสีแท่งบริสุทธิ์ 99.995% (Special High
  Grade Zinc Ingot)
  การจัดหาแหล่งวัตถุดิบจึงเป็นปัจจัยที่สำคัญอย่างยิ่งไม่ว่าจะเป็นเรื่องของการต่อรองราคา
  ปริมาณการเก็บสินค้าคงเหลือ และการจัดส่งให้ทันกับแผนการผลิต
  การพึ่งแหล่งวัตถุดิบในประเทศเพียงรายเดียว คือ บริษัท ผาแดงอินดัสทรี จำกัด (มหาชน)
  อาจมีความเสี่ยง ดังนั้นบริษัทฯจึงต้องจัดสรรการสั่งซื้อวัตถุดิบจากต่างประเทศบ้าง
  เพื่อบริหารความเสี่ยงดังกล่าว แต่ต้องรับภาระภาษีนำเข้า

  อย่างก็ตาม ในปี 2550 ภาษีนำเข้าสังกะสีแท่งลดลงจากร้อยละ 3.25 เป็นร้อยละ 1
  ส่งผลให้ต้นทุนวัตถุดิบนำเข้าจากต่างประเทศลดลง การจัดหาแหล่งวัตถุดิบจะมีทางเลือกมากขึ้น
  นอกจากนี้
  บริษัทฯจะได้วางแผนการสั่งซื้อวัตถุดิบจากในประเทศและต่างประเทศโดยทำสัญญาซื้อขายอัตราแลกเปลี่ยนล่วงหน้า

ผลกระทบจากธุรกิจการลงทุนด้านพลังงาน :

  1 ความเสี่ยงด้านเทคโนโลยี และการรับประกันผลการประหยัดพลังงาน

  การดำเนินโครงการประหยัดพลังงานในรูปแบบของบริษัทจัดการพลังงาน (Energy Service
  Company: ESCO) โดยใช้นวัตกรรมใหม่ๆที่พึ่งพาเทคโนโลยีจากต่างประเทศ
  มีการรับประกันผลการประหยัดพลังงานให้ กับผู้ประกอบการซึ่งเป็นผู้ร่วมพัฒนาโครงการ
  หากโครงการไม่สามารถก่อให้เกิดการประหยัดพลังงานอันเนื่องมาจากความบกพร่องทางเทคโนโลยี
  บริษัทฯจะเป็นผู้รับผิดชอบจ่ายค่าผลการประหยัดให้กับผู้ร่วมพัฒนาโครงการ อย่างไรก็ดี
  บริษัทฯได้พัฒนาโครงการร่วมกับบริษัทในเครือ “บริษัท เอ็กซ์เซลเล้นท์ เอ็นเนอร์ยี่
  อินเตอร์เนชั่นแนล จำกัด” ซึ่งมีประสบการณ์และความเชี่ยวชาญด้านวิศวกรรม
  และการพัฒนาโครงการประหยัดพลังงานมากว่า 7 ปี
  ซึ่งให้ความสำคัญในการคัดสรรเทคโนโลยีที่มีประสิทธิภาพ
  มีความเหมาะสมกับธุรกิจของผู้ประกอบการ โดยจัดซื้อจากผู้ขายที่มีความน่าเชื่อถือและ
  มีเงื่อนไขการรับประกันคุณภาพของอุปกรณ์เพื่อให้ได้ผลการประหยัดตามที่คาดหวัง

2.  ความเสี่ยงจากธุรกิจของผู้ร่วมพัฒนาโครงการ

  การดำเนินโครงการประหยัดพลังงาน มีการพึ่งพาผู้ประกอบการซึ่งเป็นผู้ร่วมพัฒนาโครงการ
  ซึ่งเป็นผู้รับซื้อพลังงานที่ได้จากโครงการไปใช้ และ/หรือเป็นผู้จัดหาวัตถุดิบที่ใช้ในโครงการ
  ดังนั้นสถานะทางธุรกิจของผู้ร่วมพัฒนาโครงการ
  จึงเป็นปัจจัยสำคัญที่ทำให้โครงการประสบความสำเร็จและให้ผลตอบแทนตามที่บริษัท คาดหวัง
  การพิจารณาคัดเลือกผู้ร่วมพัฒนาโครงการที่มีความมั่นคงทางธุรกิจและมีกระแสเงินสดจากการดำเนินงานสม่ำเสมอ

  3 ความเสี่ยงด้านอัตราแลกเปลี่ยน

  อุปกรณ์ที่ใช้ในโครงการประหยัดพลังงาน สำหรับกลุ่มโรงงานอุตสาหกรรม และกลุ่มพาณิชยกรรม
  อาทิ เช่น โรงแรม และอาคารสำนักงาน เป็นอุปกรณ์ที่ต้องนำเข้าจากต่างประเทศ
  และเป็นลักษณะการว่าจ้างผลิต (Made to order) ซึ่งใช้ระยะเวลา 6 เดือนถึง 1 ปี
  ดังนั้นเทอมการชำระเงินในอนาคตอาจได้รับผลกระทบจากความผันผวนของอัตราแลกเปลี่ยนในกรณีที่ค่าเงินบาทอ่อนตัว
  อาจส่งผลให้ต้นทุนโครงการสูงขึ้น บริษัทฯได้ตระหนักถึงความเสี่ยงดังกล่าว
  และป้องกันความเสี่ยงโดยทำสัญญาซื้อขายอัตราแลกเปลี่ยนล่วงหน้ากับสถาบันการเงิน
  เพื่อควบคุมต้นทุนของโครงการให้เป็นไปตามประมาณการ ทั้งนี้
  สำหรับโครงการที่มีการร่วมทุนกับกองทุนจากต่างประเทศ ซึ่งนำเงินตราต่างประเทศเข้ามาลงทุน
  ก็สามารถนำเงินตราต่างประเทศนั้นมาใช้ในโครงการ
  และป้องกันความเสี่ยงจากความผันผวนของอัตราแลกเปลี่ยนได้เป็นบางส่วน

ผลกระทบจากธุรกิจเครื่องบันทึกเวลาและอุปกรณ์ระบบควบคุมที่จอดรถ :

ความเสี่ยงด้านอัตราแลกเปลี่ยน

  บริษัท ฟอร์เวิร์ด ซิสเต็ม จำกัด ซึ่งเป็นบริษัทย่อยที่บริษัทฯถือหุ้นร้อยละ 100
  ดำเนินธุรกิจนำเข้าและจัดจำหน่ายเครื่องบันทึกเวลาและอุปกรณ์ระบบควบคุมที่จอดรถ
  ภายใต้เครื่องหมายการค้า “AMANO”
  โดยที่บริษัทต้องนำเข้าสินค้าจากต่างประเทศและมีต้นทุนเป็นสกุลเงินเหรียญสหรัฐฯและเยน
  จึงอาจมีความเสี่ยงจากความผันผวนของอัตราแลก เปลี่ยน
  ซึ่งส่งผลต่อต้นทุนการดำเนินธุรกิจของบริษัท

  อย่างไรก็ดี บริษัทฯมีมาตรการป้องกันความเสี่ยงดังกล่าว
  โดยทำสัญญาซื้อขายอัตราแลกเปลี่ยนล่วงหน้า (Forward Contract)
  สำหรับสินค้าที่มีการนำเข้าจากต่างประเทศ